
–	so zreteľom na petície č. 0072/2025 a 0956/2025,
–	so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie[footnoteRef:1], a na vykonávacie nariadenie Komisie (EÚ) 2025/512 z 13. marca 2025 o technických dojednaniach pre vývoj, správu a využívanie elektronických systémov na výmenu a uchovávanie informácií podľa nariadenia Európskeho parlamentu a Rady (EÚ) č. 952/2013[footnoteRef:2], [1:  	Ú. v. EÚ L 269, 10.10.2013, s. 1, ELI: http://data.europa.eu/eli/reg/2013/952/oj.]  [2:  	Ú. v. EÚ L, 2025/512, 20.3.2025, ELI: http://data.europa.eu/eli/reg_impl/2025/512/oj. ] 

–	so zreteľom na nariadenie Európskeho parlamentu a Rady (EÚ) 2022/2065 z 19. októbra 2022 o jednotnom trhu s digitálnymi službami a o zmene smernice 2000/31/ES (akt o digitálnych službách)[footnoteRef:3], [3:  	Ú. v. EÚ L 277, 27.10.2022, s. 1, ELI: http://data.europa.eu/eli/reg/2022/2065/oj. ] 

–	so zreteľom na nariadenie Európskeho parlamentu a Rady (EÚ) 2023/988 z 10. mája 2023 o všeobecnej bezpečnosti výrobkov, ktorým sa mení nariadenie Európskeho parlamentu a Rady (EÚ) č. 1025/2012 a smernica Európskeho parlamentu a Rady (EÚ) 2020/1828 a zrušuje smernica Európskeho parlamentu a Rady 2001/95/ES a smernica Rady 87/357/EHS[footnoteRef:4], [4:  	Ú. v. EÚ L 135, 23.5.2023, s. 1, ELI: http://data.europa.eu/eli/reg/2023/988/oj. ] 

–	so zreteľom na nariadenie Európskeho parlamentu a Rady (EÚ) 2019/1020 z 20. júna 2019 o dohľade nad trhom a súlade výrobkov a o zmene smernice 2004/42/ES a nariadení (ES) č. 765/2008 a (EÚ) č. 305/2011[footnoteRef:5], [5:  	Ú. v. EÚ L 169, 25.6.2019, s. 1, ELI: http://data.europa.eu/eli/reg/2019/1020/oj.] 

–	so zreteľom na nariadenie Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93[footnoteRef:6], [6:  	Ú. v. EÚ L 218, 13.8.2008, s. 30, ELI: http://data.europa.eu/eli/reg/2008/765/oj. ] 

–	so zreteľom na nariadenie Európskeho parlamentu a Rady (EÚ) 2024/3015 z 27. novembra 2024 o zákaze výrobkov vyrobených s využitím nútenej práce na trhu Únie a o zmene smernice (EÚ) 2019/1937[footnoteRef:7], [7:  	Ú. v. EÚ L, 2024/3015, 12.12.2024, ELI: http://data.europa.eu/eli/reg/2024/3015/oj.] 

–	so zreteľom na oznámenie Komisie z 5. februára 2025 s názvom Komplexný súbor nástrojov EÚ pre bezpečný a udržateľný elektronický obchod (COM(2025)0037),
–	so zreteľom na svoje uznesenie z 9. júla 2025 o bezpečnosti výrobkov a dodržiavaní predpisov v elektronickom obchode a pri dovoze z krajín mimo EÚ[footnoteRef:8], [8:  	Prijaté texty, P10_TA(2025)0154. ] 

–	so zreteľom na článok 233 ods. 2 rokovacieho poriadku,
A.	keďže nekalá hospodárska súťaž zo strany dovozu uvádzaného na trh EÚ môže vzniknúť, ak sa výrobky predávajú za umelo nízke ceny v dôsledku dumpingu, subvencií narúšajúcich obchod, štrukturálnej nadmernej kapacity, regulačných asymetrií vrátane nižších environmentálnych noriem, noriem udržateľnosti a pracovných noriem, zavádzajúcich obchodných praktík alebo obchádzania platných zdravotných a bezpečnostných noriem; keďže takéto praktiky sú v rozpore so záväzkom EÚ k spravodlivému a udržateľnému globálnemu obchodnému systému, oslabujú výrobcov z EÚ pôsobiacich na základe prísnych regulačných požiadaviek a požiadaviek na udržateľnosť a môžu spôsobiť značné hospodárske škody strategickým priemyselným ekosystémom na vnútornom trhu a zároveň negatívne ovplyvniť spotrebiteľov;
B.	keďže v dôsledku nedávnych narušení celosvetového obchodného systému hrozí, že nadmerná výroba sa presmeruje na trh EÚ a narušia sa podmienky hospodárskej súťaže;
C.	keďže hrozí, že štátne dotácie a nadmerná priemyselná kapacita v Číne v odvetviach, ako je oceliarstvo, elektronika a solárne panely, povedú k nižším cenám, než sú schopné ponúknuť firmy z EÚ, čo výrobcov z EÚ dostane do ešte zložitejšej situácie z hľadiska cenovej konkurencie; keďže, ako sa uvádza v Draghiho správe[footnoteRef:9], Čína už dominuje svetovému vývozu čistých technológií a očakáva sa, že v budúcnosti si zachová značnú nadmernú kapacitu v oblasti solárnej fotovoltiky, batériových článkov a elektrických vozidiel, čo je čiastočne spôsobené štátnymi dotáciami, ktoré sú štyrikrát vyššie ako v iných veľkých ekonomikách, a nízkymi výrobnými nákladmi; [9:  	Draghi, M., The future of European competitiveness (Budúcnosť európskej konkurencieschopnosti), 9. september 2024.] 

D.	keďže Komisia už má k dispozícii celý rad nástrojov na ochranu obchodu vrátane ochranných opatrení, ktoré jej umožňujú chrániť pracovné miesta a spoločnosti v EÚ v prípadoch nekalej súťaže, narušenia trhu alebo dumpingu; keďže EÚ uplatňuje tieto opatrenia najmä na čínske elektrické vozidlá po zistení nespravodlivého štátneho subvencovania;
E.	keďže niektoré online platformy z krajín mimo EÚ na trhu EÚ rýchlo expandujú, pričom v určitých prípadoch využívajú štátnu podporu, ponúkajú tovar za veľmi nízke ceny, ktorými podhodnocujú ceny podnikov v EÚ, najmä malých a stredných podnikov (MSP), a zároveň uvádzajú na trh značné množstvo výrobkov, ktoré nespĺňajú bezpečnostné, environmentálne a chemické normy EÚ, čím predstavujú riziko pre spotrebiteľov a spôsobujú hospodárske škody;
F.	keďže takáto nekalá súťaž je často spojená s nižšími pracovnými normami, slabou ochranou životného prostredia a porušovaním práv pracovníkov, čo je v rozpore so záväzkom EÚ k spravodlivému a udržateľnému obchodu a narušuje konkurencieschopnosť a odolnosť inovatívnych mikropodnikov, malých a stredných podnikov (MMSP) v EÚ, ktoré dodržiavajú pravidlá EÚ;
G.	keďže prudký nárast dovozu tovaru s nízkou hodnotou v rámci elektronického obchodu, ktorý je umožnený najmä oslobodením od cla v prípade zásielok s hodnotou nižšou ako 150 EUR a pochádza prevažne z Číny, vytvára značný tlak na colné orgány a orgány dohľadu nad trhom, čím obmedzuje ich schopnosť účinne presadzovať pravidlá EÚ týkajúce sa online predaja;
H.	keďže čoraz väčší objem tovaru dovážaného do EÚ prostredníctvom kanálov elektronického obchodu nespĺňa bezpečnostné, environmentálne alebo pracovné normy EÚ, čo spotrebiteľov, najmä zraniteľných používateľov a maloleté osoby, vystavuje nebezpečným alebo falšovaným výrobkom, spôsobuje hospodárske škody, narúša spravodlivú hospodársku súťaž a oslabuje dôveru v jednotný trh, a to najmä na úkor podnikov v EÚ, ktoré dodržiavajú predpisy, predovšetkým MSP investujúcich do kvality, bezpečnosti a udržateľnosti;
I.	keďže niektorí predajcovia z krajín mimo EÚ obchádzajú regulačné a administratívne požiadavky pri predaji spotrebiteľom v EÚ, čím vytvárajú nerovnaké podmienky, ktoré negatívne ovplyvňujú podniky EÚ, najmä MSP a spoločnosti so strednou trhovou kapitalizáciou, čo má vplyv na ich konkurencieschopnosť a rastovú kapacitu, predovšetkým ak sa rovnaké povinnosti účinne nepresadzujú na dovážané výrobky;
J.	keďže v Draghiho správe sa zdôrazňuje, že spoločnosti z EÚ čelia v porovnaní s konkurentmi v Číne a Spojených štátoch zbytočnej regulačnej zložitosti, a byrokracia EÚ sa označuje ako zaťažujúca a stále rastúca; keďže viac ako 60 % spoločností v EÚ považuje oznamovacie povinnosti za prekážku pri investovaní a 55 % MSP považuje regulačné prekážky a administratívnu záťaž za svoj najväčší problém; keďže EÚ chýba kvantitatívny rámec na analýzu nákladov a prínosov nových právnych predpisov;
K.	keďže nedostatočná transparentnosť, pokiaľ ide o pôvod výrobkov vstupujúcich na vnútorný trh, oslabuje informovaný výber spotrebiteľov a spravodlivú hospodársku súťaž a keďže v súčasnosti neexistuje povinné označovanie pôvodu nepotravinových výrobkov dovážaných do EÚ;
L.	keďže spotrebiteľom, najmä tým zraniteľným alebo prvýkrát nakupujúcim online, ktorým nie sú poskytnuté jasné a spoľahlivé informácie o pôvode výrobku, zhode a zodpovednom hospodárskom subjekte, hrozí, že budú vystavení zavádzajúcim praktikám predajcov z krajín mimo EÚ;
M.	keďže poľnohospodári v EÚ sú často vystavení konkurencii poľnohospodárskych výrobkov dovážaných z krajín mimo EÚ, v ktorých neexistujú rovnocenné environmentálne, fytosanitárne alebo pracovné normy alebo dostatočná vysledovateľnosť; keďže to predstavuje potenciálne riziká pre verejné zdravie a zdravie rastlín a zvierat, a to aj v dôsledku šírenia škodcov a chorôb; keďže takéto praktiky narúšajú spravodlivú hospodársku súťaž a priamo ohrozujú zamestnanosť v poľnohospodárstve, potravinovú bezpečnosť a životaschopnosť vidieckych ekonomík v EÚ;
N.	keďže EÚ začala riešiť nekalú súťaž a regulačné nedostatky v oblasti elektronického obchodu právnymi predpismi, ktoré sa týkajú digitálnych platforiem, bezpečnosti výrobkov, dohľadu nad trhom a colnej reformy; keďže účinné vykonávanie týchto opatrení je nevyhnutné na ochranu konkurencieschopnosti a pracovných miest v EÚ;
O.	keďže smernica (EÚ) 2024/825 o posilnení postavenia spotrebiteľov v rámci zelenej transformácie[footnoteRef:10] posilňuje ochranu pred nekalými obchodnými praktikami a zlepšuje informácie o aspektoch udržateľnosti, ako sú vplyvy na životné prostredie, spotreba energie a opraviteľnosť a životnosť výrobkov vrátane výrobkov predávaných prostredníctvom online trhov, a jej rýchle a konzistentné vykonávanie je nevyhnutné na zabezpečenie informovaného výberu pre spotrebiteľov a spravodlivej hospodárskej súťaže; [10:  	Smernica Európskeho parlamentu a Rady (EÚ) 2024/825 z 28. februára 2024, ktorou sa menia smernice 2005/29/ES a 2011/83/EÚ, pokiaľ ide o posilnenie postavenia spotrebiteľov v rámci zelenej transformácie prostredníctvom lepšej ochrany pred nekalými praktikami a prostredníctvom lepšieho informovania (Ú. v. EÚ L, 2024/825, 6.3.2024, ELI: http://data.europa.eu/eli/dir/2024/825/oj).] 

1.	vyjadruje poľutovanie nad tým, že nekalá súťaž zo strany podnikov z krajín mimo EÚ, v niektorých prípadoch vrátane tých, ktoré využívajú veľké štátne dotácie, vedie k strate pracovných miest v EÚ a predstavuje významnú hrozbu pre európske spoločnosti, ktoré sú často MSP a rodinné podniky, ktoré podporujú medzigeneračný prenos zručností, znalostí a kapitálu; pripomína, že Komisia často dostáva žiadosti o podporu z Európskeho fondu na prispôsobenie sa globalizácii na pomoc pracovníkom, ktorí prišli o zamestnanie, čo znamená prepustenie pracovníkov a zatvorenie spoločností EÚ z dôvodu, že nedokážu konkurovať dovozu z krajín mimo EÚ, ktoré nedodržiavajú bezpečnostné, environmentálne alebo pracovné normy EÚ;
2.	vyjadruje vážne znepokojenie nad nekalou súťažou zo strany platforiem elektronického obchodu z krajín mimo EÚ, ktoré využívajú regulačné medzery, ohrozujú bezpečnosť spotrebiteľov a narúšajú jednotný trh; požaduje jasnejšie pravidlá týkajúce sa pôvodu výrobkov, vysledovateľnosti a identifikácie zodpovedných hospodárskych subjektov vrátane prísnejšieho presadzovania označenia CE a vymedzenia pojmov „výrobca“ a „dovozca“, aby sa podporila spravodlivá hospodárska súťaž v prospech podnikov EÚ, najmä MSP;
3.	poukazuje na to, že prudký nárast objemu nákupov uskutočňovaných prostredníctvom online platforiem v krajinách mimo EÚ sprevádzajú významné problémy s dodržiavaním predpisov, pokiaľ ide o bezpečnosť výrobkov a súlad s pravidlami vnútorného trhu; zdôrazňuje, že tieto praktiky poskytujú nespravodlivú výhodu platformám mimo EÚ a vyvíjajú tlak na podniky EÚ, najmä MSP a mikropodniky; poukazuje na to, že výrobcovia v EÚ čelia prísnejším požiadavkám v oblasti dohľadu nad trhom ako predajcovia z krajín mimo EÚ v rámci elektronického obchodu; zdôrazňuje, že dovoz nevyhovujúcich výrobkov za nízke ceny znižuje podiel EÚ na trhu a vedie k strate pracovných miest;
4.	pripomína právo spotrebiteľov na spoľahlivé informácie o pôvode výrobkov a zastáva názor, že väčšina spotrebiteľov na vnútornom trhu by považovala povinné označovanie krajiny pôvodu za užitočné na to, aby sa mohli rýchlo a informovane rozhodovať o svojich nákupoch;
5.	domnieva sa, že konzistentné a včasné vykonávanie regulačného acquis EÚ, ktoré sa vzťahuje na offline aj online podniky, je kľúčom k riešeniu závažného škodlivého vplyvu nevyhovujúcich, nebezpečných a falšovaných výrobkov, ktoré spotrebiteľom ponúkajú spoločnosti z krajín mimo EÚ; zdôrazňuje význam nástrojov na presadzovanie práva vrátane primeraných sankcií a rýchlejšieho uplatňovania predbežných opatrení, a to najmä v prípadoch opakovaného, závažného a systémového porušovania práva EÚ;
6.	zdôrazňuje, že reforma cieľ a dohľadu nad trhom musí riešiť nekalé obchodné praktiky odstránením regulačných medzier v súčasnom legislatívnom rámci a výslovnou podporou MSP, a to znížením zbytočnej administratívnej záťaže, urýchlením postupov colného konania v prípade subjektov z EÚ, ktoré dodržiavajú predpisy, a zameraním zdrojov na vysoko rizikové zásielky od platforiem alebo predajcov, ktorí sa opakovane dopustili porušenia predpisov; zdôrazňuje, že MSP by nemali byť znevýhodnené v porovnaní s veľkými platformami či vývozcami z krajín mimo EÚ;
7.	uznáva nedávne úsilie Komisie o zníženie existujúcej administratívnej záťaže pre spoločnosti v EÚ; vyzýva Komisiu, aby zintenzívnila úsilie o zlepšenie regulačného rámca s cieľom zabrániť akémukoľvek škodlivému vplyvu na hospodársku konkurencieschopnosť EÚ, a vyzýva na pokračovanie v snahách o podporu priemyslu, technologickej suverenity a zamestnanosti v EÚ;
8.	odporúča posilnenie colných orgánov a orgánov dohľadu nad trhom, ich lepšiu koordináciu a zvýšenie ich zdrojov vrátane cielených kontrol vysokorizikových kategórií výrobkov, investícií do nových nástrojov (napr. umelá inteligencia, blockchain), zlepšenia testovania a potrebnej odbornej prípravy zamestnancov;
9.	víta zrušenie oslobodenia od dane z pridanej hodnoty a od cla v prípade zásielok s nízkou hodnotou, ktoré nedávno schválila Rada a ktoré sa týka balíkov s hodnotou nepresahujúcou 150 EUR zasielaných z krajín mimo EÚ spotrebiteľom v EÚ; zdôrazňuje význam Európskej prokuratúry s podporou colných orgánov pri riešení porušenia colných predpisov v cezhraničných vyšetrovaniach vrátane tých, ktoré sú zamerané proti podvodným vyhláseniam o elektronickom obchode a podhodnoteniu, ako aj proti vyhýbaniu sa kontrolám a taktizovaniu pri výbere súdu;
10.	zdôrazňuje, že rýchle zavedenie digitálneho pasu výrobku, najmä v prípade niekoľkých kritických výrobkov predávaných online, je nevyhnutné na posilnenie presadzovania súčasných právnych predpisov; vyzýva Komisiu, aby bezodkladne prijala potrebné sekundárne právne predpisy o digitálnom pase výrobku, a to najmä čo sa týka textilu, obuvi vrátane obuvi vyrobenej z „ekologickej kože“, výrobkov pre deti, kozmetiky, elektroniky a ďalších výrobkov s vysokou mierou nedodržiavania predpisov a súvisiacich rizík;
11.	vyzýva Komisiu, aby chránila spoločnosti v EÚ pred nekalou súťažou zo strany výrobcov z krajín mimo EÚ s cieľom udržať pracovné miesta v EÚ a posilniť strategickú nezávislosť, aby bolo možné reagovať na akúkoľvek krízu, ako bola napríklad pandémia ochorenia COVID-19; vyjadruje poľutovanie nad stratou pracovných miest v dôsledku nekalej súťaže zo strany spoločností z krajín mimo EÚ, ktoré porušujú bezpečnostné, environmentálne a pracovné normy EÚ, k čomu často prispievajú online platformy, ktoré umožňujú ľahší vstup nevyhovujúcich výrobkov na trh EÚ; zdôrazňuje, že bezpečnosť výrobkov, najmä výrobkov pre deti, musí zostať prvoradým hľadiskom;
12.	vyjadruje znepokojenie nad tým, že predajcovia, ktorí nedodržiavajú predpisy, sa často vyhýbajú zmysluplným sankciám; vyzýva Komisiu a členské štáty, aby zintenzívnili koordinované presadzovanie platného práva EÚ vrátane pokút a zákazov vo všetkých predajných kanáloch s cieľom zabezpečiť, aby bol nebezpečný alebo nevyhovujúci tovar okamžite odstránený a páchatelia boli sankcionovaní; zdôrazňuje, že prísnejšie presadzovanie práva je nevyhnutné na to, aby sa predajcom z krajín mimo EÚ zabránilo v systematickom podhodnocovaní spoločností, najmä MSP, ktoré dodržiavajú predpisy a investujú do dodržiavania povinných pravidiel EÚ v oblasti bezpečnosti, udržateľnosti a kvality, ktoré môžu predajcovia z krajín mimo EÚ obchádzať;
13.	odsudzuje obchodný model niektorých veľkých online platforiem v krajinách mimo EÚ založený na rýchlej a rozsiahlej výrobe a distribúcii tovaru, ktorý nie je v súlade s bezpečnostnými a environmentálnymi normami EÚ; zdôrazňuje, že takéto praktiky predstavujú formu sociálneho a environmentálneho dumpingu; vyzýva Komisiu, aby zabezpečila prísne dodržiavanie sociálnych a environmentálnych právnych predpisov EÚ a zvýšila informovanosť o environmentálnych, zdravotných a sociálnych dôsledkoch nekalých obchodných praktík;
14.	zdôrazňuje, že online trhy musia zabezpečiť transparentnosť a zodpovednosť v celom dovoznom dodávateľskom reťazci elektronického obchodu, a to aj v prípade predajcov v postavení tretích strán, ktorí sa zameriavajú na spotrebiteľov v EÚ, a zabezpečiť dodržiavanie pravidiel EÚ týkajúcich sa bezpečnosti a výrobkov; vyjadruje podporu koncepcii „domnelého dovozcu“, ktorej použitím by sa zabezpečilo, aby výrobky vstupujúce do EÚ spĺňali pravidlá EÚ, aj keď pôvodný vývozca je v krajine mimo EÚ;
15.	zdôrazňuje, že je dôležité overiť totožnosť predajcu a sprístupniť požadované informácie o zhode vrátane označenia CE a identifikácie zodpovedného hospodárskeho subjektu usadeného v EÚ, a bezodkladne odstrániť nevyhovujúce alebo falošne označené výrobky; požaduje, aby platformy zabezpečili úplnú spoluprácu s príslušnými orgánmi, a to aj poskytovaním príslušných údajov o predajcoch z krajín mimo EÚ a uľahčovaním kontrol, sťahovania výrobkov z obehu a nápravy pre spotrebiteľov; konštatuje, že realizácia toho prostredníctvom centier v EÚ môže prispieť k účinnejším kontrolám;
16.	vyzýva Komisiu, aby prijala proaktívne opatrenia a urýchlene použila cielené nástroje na ochranu obchodu vrátane antidumpingových a antisubvenčných prešetrovaní s cieľom bojovať proti nepriaznivým účinkom nekalej súťaže na maloobchodníkov, MSP a priemysel v EÚ, keďže nemôžu konkurovať umelo nízkym cenám, ktoré sú výsledkom štátom podporovaných dumpingových praktík v krajinách mimo EÚ; vyzýva Komisiu, aby zabezpečila plnú podporu sťažovateľom v prípade predloženia dôkazov o dumpingu a subvencovaní a zabezpečila zjednodušené postupy pre malých výrobcov;
17.	naliehavo vyzýva Komisiu, aby urýchlila colnú reformu, a to aj zrušením výnimiek pri dovoze tovaru s nízkou hodnotou a zavedením manipulačných alebo colných poplatkov v súlade s pravidlami Svetovej obchodnej organizácie; zdôrazňuje, že takéto poplatky by mali prispieť k pokrytiu zvýšených nákladov colných orgánov na dohľad; zdôrazňuje, že je dôležité uplatňovať prístup na úrovni EÚ, aby sa zabránilo fragmentácii a nakupovaniu na hraniciach a zabezpečila sa spravodlivá hospodárska súťaž; zdôrazňuje, že posilnená colná reforma vrátane lepších nástrojov monitorovania a cielených kontrol je nevyhnutná na riešenie nekalého dovozu a zároveň na ochranu práv spotrebiteľov a cenovej dostupnosti; vyzýva Komisiu, aby posilnila cielené podporné opatrenia EÚ pre odvetvia, ktoré sú výrazne zasiahnuté nekalým dovozom, ako je prístup k fondom EÚ, podpora inovácií, rozvoj zručností a programy v oblasti diverzifikácie vývozu;
18.	požaduje posilnenie mechanizmov nápravy pre spotrebiteľov, ktoré by umožnili spotrebiteľom v EÚ získať náhradu, výmenu alebo nápravu v prípade nebezpečného alebo nevyhovujúceho tovaru zakúpeného od predajcov z krajín mimo EÚ; podporuje vytvorenie online rozhrania EÚ jednoduchého na používanie a určeného na podávanie sťažností spotrebiteľov, ktoré bude k dispozícii vo všetkých jazykoch EÚ, čím sa zabezpečí, aby občania mohli v prípade porušenia ich práv rýchlo konať; nabáda na vypracovanie osvetovej kampane v rámci celej EÚ na podporu zodpovednej spotreby a výrobkov vyrobených v EÚ, v ktorej by sa zdôraznili ich sociálne, environmentálne a bezpečnostné výhody, a zároveň nabáda Komisiu, aby posilnila svoju podporu ostrovným regiónom a umožnila im prístup k výrobkom z EÚ;
19.	poveruje svoju predsedníčku, aby postúpila toto uznesenie Komisii, Rade a vládam a parlamentom členských štátov.

